Diari Oficial de la Generalitat Valenciana


Sumari del DOGV 9915, del 14-08-2024 (2024/8432)

RESOLUCIÓ de 9 d’agost de 2024, de la consellera d’Innovació, Indústria, Comerç i Turisme per la qual s’aproven les bases reguladores i la convocatòria de les ajudes per a diverses accions de millora de les infraestructures de telecomunicacions en edificis de la Comunitat Valenciana, en el marc del Pla de recuperació, transformació i resiliència - finançat per la Unió Europea – NextGenerationEU.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9915

Data del DOGV
:   14-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8432

CVE
:   OFPF-S-4094-8010

Data del document
:   09-08-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

El 18 de novembre de 2022 es va publicar en el DOGV l’Orde 15/2022, d’11 de novembre, de la Conselleria d’Innovació, Universitats, Ciència i Societat Digital, per la qual es van aprovar les bases reguladores i la convocatòria de les ajudes per a diverses accions de millora de les infraestructures de telecomunicacions en edificis de la Comunitat Valenciana, en el marc del Pla de recuperació, transformació i resiliència – finançat per la Unió Europea – NextGenerationEU.

Esta orde es va aprovar tenint en compte els requisits que establix el Reial decret 990/2021, de 16 de novembre, pel qual es va aprovar la concessió directa d’ajudes a les comunitats autònomes i a les ciutats de Ceuta i Melilla per a l’execució de diverses actuacions de millora de les infraestructures de telecomunicacions en edificis, en el marc del Pla de recuperació, transformació i resiliència, corresponent a la inversió C15.I4 (a la qual li ha assignat l’etiqueta 052, que estipula una contribució climàtica i ambiental del 0 % i digital del 100 %) que, entre altres determinacions, establix com a termini màxim per a l’execució de les actuacions objecte d’ajuda el 31 de desembre de 2023.

No obstant això, amb l’aprovació de l’Addenda al Pla de Recuperació, transformació i resiliència, d’octubre de 2023, s’ha modificat el calendari i la definició d’algunes fites establides originalment en el PRTR, entre les quals es troba la fita CID #240, vinculada a la inversió mencionada.

En este context, el Consell de Ministres va aprovar el Reial decret 1137/2023, de 19 de desembre, pel qual es va modificar el Reial decret 990/2021, que establia els requisits als quals s’havien d’ajustar estes ajudes, i s’incorporava l’ampliació del termini d’execució aprovat en l’Addenda, i fixa ara este termini en el 31 de desembre de 2024.

Així mateix, en data 5 de juny de 2024, per mitjà del Reial decret 522/2024, s’ha aprovat una nova modificació del Reial decret 990/2021, de manera que es milloren determinades condicions, principalment la intensitat màxima de l’ajuda que ara pot arribar al 100% dels costos subvencionables.

Tenint tot això en compte, es considera necessari aprovar esta resolució per a prevore els nous terminis i reflectir les millores en les condicions.

De conformitat amb el que es disposa en l'article 62.1 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració Pública i per a l'execució del Pla de Recuperació, Transformació i Resiliència «en el cas de subvencions relacionades finançables amb fons europeus, regulades per la Llei 38/2003 de 17 de novembre, General de Subvencions, l'objecte de les quals siga finançar actuacions o situacions concretes que no requerisquen de valoració comparativa amb altres propostes, es podran dictar les resolucions de concessió per orde de presentació de sol·licituds una vegada realitzades les comprovacions de concurrència de la situació o actuació subvencionable i el compliment de la resta de requisits exigits, fins a l'esgotament del crèdit pressupostari assignat en la convocatòria», establint-se en l’article 61 que per a la tramitació de l'aprovació de les bases reguladores i la convocatòria d'estes subvencions tan sols seran exigibles l'informe dels Servicis Jurídics corresponents, i l'informe de la Intervenció Delegada, preceptes que resulten d'aplicació al trobem davant un dels supòsits de concurrència no competitiva a què es referix l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19 que ens remet al règim previst en el citat Reial Decret llei 36/2020, de 30 de desembre.

En la tramitació d’esta resolució s’han recaptat els informes de l’Advocacia General i de la Intervenció Delegada.

Per tot això i en exercici de les competències atribuïdes a la Conselleria d’Innovació, Indústria, Comerç i Turisme pel Decret 226/2023, de 19 de desembre, de 2023, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, i el que establix l’article 160.2 de la Llei 1/2015, de 6 de febrer, d’hisenda pública, del sector públic instrumental i de subvencions,

RESOLC

*Base 1. Objecte de l’Ajuda*

1. Constituïx l’objecte d’esta resolució l’establiment de les bases reguladores de la concessió d’ajudes, així com la convocatòria d’estes ajudes, l’objectiu de les quals és executar diverses actuacions de millora de les infraestructures de telecomunicacions en edificis de la Comunitat Valenciana.

Estes ajudes estan subjectes al compliment, l’execució i la realització de l’objectiu i les fites fixades en el PRTR per a la inversió C15.I4 «Renovació i sostenibilitat d’infraestructures. Millora de l’equipament que permet allotjar les infraestructures de telecomunicacions situades en els edificis per a optimitzar el desplegament de xarxes i aconseguir un menor consum d’energia» del component 15 del pla.

2. Es pretén posar en marxa un mínim de 799 actuacions.

*Base 2. Àmbit territorial i material aplicable*

1. El que establix esta resolució serà aplicable en tot el territori de la Comunitat Valenciana.

2. S’entendran com a àmbits materials d’actuació els edificis o els conjunts d’edificacions, subjectes al règim de propietat horitzontal, que establix l’article 396 del Codi Civil, així com, els correlatius de la Llei 49/1960, de 21 de juliol, de propietat horitzontal, conclosos abans de l’1 de gener de 2000, que requerisquen adaptar les instal·lacions de telecomunicacions a l’interior de l’edifici o conjunt d’edificacions.

*Base 3. Règim jurídic aplicable*

1. El règim jurídic, la normativa específica aplicable, els requisits i les obligacions dels beneficiaris seran els que establix el Reial decret 990/2021, pel qual s’aprova la concessió directa d’ajudes a les comunitats autònomes i a les ciutats de Ceuta i Melilla per a executar diverses actuacions de millora de les infraestructures de telecomunicacions en edificis, en el marc del Pla de recuperació, transformació i resiliència, en la Llei 38/2003, de 17 de novembre, general de subvencions i en el seu reglament, aprovat per Reial decret 887/2006, de 21 de juliol. A falta del que preveu esta normativa, s’aplicaran les normes de dret administratiu. Així mateix, s’aplicarà la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en cas que en l’execució de les subvencions se subscriguen contractes que hagen de sotmetre’s a esta llei.

Així mateix, serà aplicable la jurisprudència Deggendorf, així com les definicions de frau, corrupció i conflicte d’interessos contingudes en la Directiva (UE) 2017/1371, del Parlament Europeu i del Consell, de 5 de juliol de 2017, sobre la lluita contra el frau que afecta els interessos financers de la Unió a través del dret penal (Directiva PIF), i en el Reglament (UE, EURATOM) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (Reglament financer de la UE), transposades al dret intern en la Llei orgànica 1/2019, de 20 de febrer, per la qual es modifica la Llei orgànica 10/1995, de 23 de novembre, del Codi Penal, per a transposar directives de la Unió Europea en els àmbits financer i de terrorisme, i abordar qüestions d’índole internacional. El reglament referit (UE, EURATOM) 2018/1046 establix expressament, en l’article 188, la prohibició del doble finançament com a principi general aplicable a les subvencions, i indica, en l’article 191, que en cap cas es podran finançar dos vegades pel pressupost els mateixos gastos.

2. Estes ajudes també estaran sotmeses al Reglament (UE) 2021/241 del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, així com a la normativa interna aplicable a la gestió, el seguiment i el control establit per al Pla de recuperació, transformació i resiliència d’Espanya, en particular, el Reial Decret llei 36/2020, de 30 de desembre, pel qual s’aproven mesures urgents per a la modernització de l’Administració Pública i per a l’execució del Pla de recuperació, transformació i resiliència, l’aplicació de la qual serà d’obligat compliment. En particular, és aplicable el que preveu en els articles 37 i 46, en relació, respectivament, amb l’afectació legal dels ingressos procedents del Mecanisme per a la recuperació i resiliència, i les obligacions d’informació per al seguiment dels projectes finançats per mitjà del PRTR. El considerant 62 del Reglament (UE) 2021/241, del Parlament Europeu i del Consell, de 12 de febrer de 2021, establix que les accions previstes en este reglament han de ser coherents amb els programes de la Unió en curs i complementar-los, així com evitar el doble finançament procedent del Mecanisme i d’altres programes de la Unió dels mateixos gastos. Així mateix, l’article 9 del reglament referit disposa que les reformes i els projectes d’inversió podran rebre ajuda d’altres programes i instruments de la Unió sempre que esta ajuda no cobrisca el mateix cost.

El que s’ha exposat anteriorment, sense perjuí de l’aplicació de qualssevol altres disposicions, tant del dret nacional com de la Unió Europea, que puguen ser aplicables, particularment les que s’aproven en l’àmbit de l’execució i gestió dels fons provinents del Mecanisme de recuperació i resiliència, establit pel Reglament (UE) 2021/241 del Parlament Europeu i del Consell, de 12 de febrer de 2021, i el PRTR. En particular, serà aplicable el que preveu l’Orde HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, l’Orde HFP/1031/2021, de 29 de setembre, per la qual s’establix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d’execució pressupostària i comptable de les mesures dels components del Pla de recuperació, transformació i resiliència, i l’Orde HFP/55/2023, de 24 de gener, relativa a l’anàlisi sistemàtica del risc de conflicte d’interés en els procediments que executen el Pla de recuperació, transformació i resiliència. I s’ajustarà al que disposa la Resolució 1/2022, de 12 d’abril, de la Secretaria General de Fons Europeus, per la qual s’establixen instruccions per tal d’aclarir la condició d’entitat executora, la designació d’òrgans responsables de mesures i òrgans gestors de projectes i subprojectes, en el marc del sistema de gestió del PRTR.

3. Serà també aplicable el que s’establix en la Llei 1/2015, de 6 de febrer, d’hisenda pública, del sector públic instrumental i de subvencions, de la Comunitat Valenciana, i el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19.

4. Igualment destacable és el compliment de la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció.

*Base 4. Compliment de la normativa d’ajudes d’estat*

Vista l’atomització que hi ha en el mercat de les empreses instal·ladores de telecomunicació, les ajudes regulades en esta resolució no estan sotmeses a la normativa europea en matèria d’ajudes d’Estat.

Addicionalment, la Comissió Europea ha indicat en la Decisió, SA 51012 (2018/N) quant a la naturalesa de les comunitats de propietaris, que les comunitats de propietaris d’edificis multifamiliars no poden considerar-se com a empreses que duguen a terme una activitat econòmica compresa en l’àmbit aplicable de l’article 107, apartat 1, del TFUE, ja que, simplement, representen els propietaris i no oferixen servicis ni mercaderies als membres ni a ningú més.

*Base 5. Vigència del programa*

El programa d’ajudes que instrumenta eixa resolució, en el marc del Pla de recuperació, transformació i resiliència, estarà en vigor des de l’endemà de la publicació d’esta resolució en el *Diari Oficial de la Generalitat Valenciana*  fins al 31 de desembre de 2024.

*Base 6. Objectiu dels projectes*

De conformitat amb el que preveuen l’article 31 de la Llei 38/2003, de 17 de novembre, general de subvencions, i l’article 83 del seu reglament de desplegament, aprovat pel Reial decret 887/2006, i respectant el principi de neutralitat tecnològica, les subvencions es destinaran a cobrir inversions i gastos directament relacionats amb les actuacions necessàries per a:

A) Línia d’actuació 1: Infraestructura de telecomunicacions adaptada per a la radiodifusió sonora, televisió digital i banda ampla ultraràpida (instal·lació completa): Actuació, en els edificis acabats abans de l’1 de gener de 2000, per a l’adaptació completa dels equips i sistemes de radiodifusió sonora, televisió digital i de banda ampla ultraràpida fins a la ubicació equivalent al punt d’accés a l’usuari (PAU) que es dispose o s’haja d’instal·lar, amb les canalitzacions corresponents, en cas que siga necessari.

Amb esta línia del programa es renovaran:

i) Els elements de captació, adaptació, distribució, dispersió, amb el cablejat imprescindible per a assegurar la correcta captació, distribució i entrega, almenys, dels servicis de radiodifusió. A este efecte, es prendran com a referència les característiques tècniques que preveu l’annex I del reglament aprovat pel Reial decret 346/2011, d’11 de març. Així mateix, amb consulta prèvia als operadors de comunicacions electròniques, es desplegarà en l’edificació una xarxa de banda ampla ultraràpida des d’un punt d’interconnexió que s’ha d’instal·lar en l’immoble i fins a cada PAU. A este efecte, es prendran com a referència les característiques tècniques que preveu l’annex II del reglament aprovat pel Reial decret 346/2011, d’11 de març.

ii) I, si és el cas, es desinstal·laran i es retiraran els equips i els sistemes de telecomunicacions externs en desús, una vegada realitzades les actuacions anteriors, com ara: aparellatge, cables, antenes, inclosos els elèctrics o els electrònics que tinguen associats i es procedirà a la correcta gestió mediambiental, en compliment de la normativa vigent i aplicable als residus generats.

B) Línia d’actuació 2: Infraestructura de telecomunicacions adaptada per a la radiodifusió sonora, televisió digital i banda ampla ultraràpida (instal·lació parcial, perquè no inclou per a radiodifusió sonora i televisió digital ni els elements de captació –antenes– ni d’adaptació –equipament de capçalera–): Actuació, en els edificis acabats abans de l’1 de gener de 2000, per a adaptar els equips i els sistemes de radiodifusió sonora, televisió digital i de banda ampla ultraràpida fins a la ubicació equivalent al punt d’accés a l’usuari (PAU) que es dispose o s’haja d’instal·lar, amb les canalitzacions corresponents, en cas que siga necessari.

Amb esta línia del programa es renovaran:

i) Els elements de distribució i dispersió, amb el cablejat imprescindible, per a assegurar la correcta distribució i entrega, almenys, dels servicis de radiodifusió. A este efecte, es prendran com a referència les característiques tècniques que preveu l’annex I del reglament aprovat pel Reial decret 346/2011, d’11 de març. Així mateix, amb consulta prèvia als operadors de comunicacions electròniques, es desplegarà en l’edificació una xarxa de banda ampla ultraràpida des d’un punt d’interconnexió que s’haurà d’instal·lar en l’immoble i fins a cada PAU, en els termes que s’han mencionat abans. A este efecte, es prendran com a referència les característiques tècniques que preveu l’annex II del reglament aprovat pel Reial decret 346/2011, d’11 de març.

ii) I, si és el cas, es desinstal·laran i es retiraran els equips i els sistemes de telecomunicacions externs en desús, una vegada realitzades les actuacions anteriors, com ara: aparellatge, cables, antenes, inclosos els elèctrics o els electrònics que tinguen associats i es procedirà a la correcta gestió mediambiental, en compliment de la normativa vigent i aplicable als residus generats.

C) Línia d’actuació 3: Infraestructura de telecomunicacions adaptada, exclusivament, per a banda ampla ultraràpida: Actuació, en els edificis conclosos abans de l’1 de gener de 2000, per a adaptar els equips i els sistemes de banda ampla ultraràpida fins a la ubicació equivalent al Punt d’Accés a l’Usuari (PAU) que es dispose o s’haja d’instal·lar, amb les canalitzacions corresponents, en cas que siga necessari.

Amb esta línia del programa es renovaran:

i) Amb consulta prèvia als operadors de comunicacions electròniques, es desplegarà en l’edificació una xarxa de banda ampla ultraràpida des d’un punt d’interconnexió que s’haurà d’instal·lar en l’immoble i fins a cada PAU, en els termes que s’han mencionat abans. A este efecte, es prendran com a referència les característiques tècniques que preveu l’annex II del reglament aprovat pel Reial decret 346/2011, d’11 de març.

ii) I, si és el cas, es desinstal·laran i es retiraran els equips i els sistemes de telecomunicacions externs en desús, una vegada realitzades les actuacions anteriors, com ara: aparellatge, cables, inclosos els elèctrics o electrònics que tinguen associats i es procedirà a la correcta gestió mediambiental, en compliment de la normativa vigent i aplicable als residus generats.

*Base 7. Destinataris últims de les ajudes*

1. Podran sol·licitar i, si és el cas, obtindre la condició de destinataris últims de les ajudes les comunitats de propietaris, d’un edifici o conjunt d’edificacions situats a la Comunitat Valenciana, subjectes al règim de propietat horitzontal, establits en l’article 396 del Codi Civil, així com, en els correlatius de la Llei 49/1960, de 21 de juliol, de propietat horitzontal, i que requerisquen adaptar les instal·lacions de telecomunicacions a l’interior de l’edifici o conjunt d’edificacions.

Per a cada una de les tres actuacions referides en la base 6, s’establix una data de construcció de l’edifici que es justificarà mitjançant la consulta descriptiva i gràfica de la informació cadastral dels béns immobles.

2. No podran resultar destinataris últims de les ajudes les comunitats de propietaris en les quals concórrega alguna de les prohibicions establides en l’apartat 2 de l’article 13 de la Llei 38/2003, de 17 de novembre, quan els siguen aplicables.

3. Els destinataris últims de les subvencions destinaran l’import íntegre de l’ajuda que reben al pagament de les actuacions subvencionables corresponents i quedaren subjectes a les obligacions que preveu l’article 14 de la Llei 38/2003, de 17 de novembre, així com a les que conté el Reial decret 990/2021, a les que es determinen en estes bases reguladores, a les que figuren en la resolució de la concessió de les ajudes i en les instruccions específiques que, si és el cas, dicte el Ministeri d’Assumptes Econòmics i Transformació Digital en matèria d’execució, seguiment, pagament de les ajudes, informació i publicitat, justificació i control del gasto.

4. Els destinataris últims hauran de mantindre un sistema de comptabilitat separada o un codi comptable diferenciat que arreplegue totes les transaccions adequadament. Així mateix, hauran de disposar dels llibres comptables, registres diligenciats i altres documents en els termes exigits per la legislació aplicable al beneficiari, així com les factures i altres justificants de gasto de valor probatori equivalent i els corresponents justificants de pagament. Este conjunt de documents constituïx el suport justificatiu de l’ajuda concedida, en garantix el reflex adequat en la comptabilitat dels beneficiaris i haurà de conservar-se durant un termini mínim de deu anys.

5. L’incompliment de qualsevol de les obligacions indicades en els apartats 3 i 4 anteriors, podran ser causa de la pèrdua de dret al cobrament o del reintegrament de l’ajuda concedida, segons la fase procedimental en què es trobe la tramitació de l’expedient.

*Base 8. Requisits i procediments tècnics aplicables a les actuacions subvencionables*

1. Les actuacions a què es referix la base 6 les hauran de dur a terme empreses instal·ladores inscrites en el Registre d’empreses instal·ladores de telecomunicació al qual fa referència l’article 3 del Reglament regulador de l’activitat d’instal·lació i manteniment d’equips i sistemes de telecomunicació, aprovat pel Reial decret 244/2010, de 5 de març. En concret, pel tipus d’activitat «F», segons el que establix l’Orde ITC/1142/2010, de 29 d’abril, per la qual es desplega el Reglament regulador de l’activitat d’instal·lació i manteniment d’equips i sistemes de telecomunicació.

2. Les actuacions objecte d’ajuda hauran de comptar amb el projecte tècnic corresponent subscrit per un titulat o titulada competent en matèria d’infraestructures comunes de telecomunicacions (ICT).

3. Les actuacions hauran de complir la normativa vigent que els siga aplicable, així com comptar amb les llicències i autoritzacions administratives preceptives en el cas que estes ho requerisquen.

4. A l’efecte de l’execució de les actuacions descrites en la base 6, que incloguen el desplegament d’una infraestructura de banda ampla ultraràpida en els edificis o conjunt d’edificacions, els operadors interessats perquè siguen consultats sobre el tipus de portadors que s’ha d’utilitzar, habilitaran un punt d’informació a on podran dirigir-se els projectistes, i informaran dels enllaços d’internet corresponents a la Secretaria d’Estat de Telecomunicacions i Infraestructures Digitals, perquè els publique en la pàgina web.

Si no hi haguera resposta de cap operador, en un termini màxim de 15 dies hàbils des de la data de la consulta realitzada, o en absència d’operadors interessats perquè siguen consultats, el projecte tècnic incorporarà, únicament com a portador, el cablejat de fibra òptica.

La Secretaria d’Estat de Telecomunicacions i Infraestructures Digitals podrà habilitar, si és el cas, un procediment de consulta i intercanvi d’informació alternatiu al que es descriu en esta base.

5. Per a cada una de les línies d’actuació mencionades en la base 6, el projecte tècnic, el butlletí d’instal·lació de telecomunicacions, el protocol de proves específic i la certificació de final d’obra i, si és el cas, l’acta de replanteig, es presentaran i es tramitaran d’acord amb el procediment que preveu l’Orde ITC/1644/2011, de 10 de juny, per la qual es desplega el Reglament regulador de les infraestructures comunes de telecomunicacions per a l’accés als servicis de telecomunicació a l’interior de les edificacions, aprovat pel Reial decret 346/2011, d’11 de març.

La Secretaria d’Estat de Telecomunicacions i Infraestructures Digitals publicarà, en la pàgina web, els models de documents referits abans, adaptats a cada una de les actuacions arreplegades en la base 6, això amb la finalitat de normalitzar els continguts i els aspectes tècnics que cal omplir en cada cas; igualment, publicarà el model d’informe tècnic de renovació que subscriurà el projectista seleccionat per la propietat i el model de pressupost desglossat que entregarà a la propietat l’empresa instal·ladora registrada, encarregada per a fer els treballs.

6. El beneficiari de l’ajuda haurà de respectar l’anomenat principi de no causar un perjuí significatiu al medi ambient (principi DNSH per les seues sigles en anglés, do no significant harm). Per això, el beneficiari de l’ajuda ha de prevore els mecanismes que asseguren el compliment en totes les fases del disseny i de l’execució del projecte de les condicions específiques associades a cada un dels objectius mediambientals arreplegats en l’article 17 del Reglament 2020/852, del Parlament Europeu i del Consell, de 18 de juny de 2020, relatiu a l’establiment d’un marc per a facilitar les inversions sostenibles i pel qual es modifica el Reglament (UE) 2019/2088. Estes condicions específiques s’enumeren en l’annex.

*Base 9. Gastos subvencionables*

1. Les ajudes es destinaran a finançar inversions i gastos que estiguen directament relacionats i siguen necessaris per a dur a terme els projectes, en els termes previstos en l’article 31 de la Llei 38/2003, de 17 de novembre, en l’article 83 del Reglament d’esta llei, i que es materialitzen en el període que va des de la presentació de la sol·licitud fins a la data de finalització del projecte.

El beneficiari podrà subcontractar amb tercers l'execució de la totalitat de l'activitat subvencionada. La subcontractació estarà subjecta al que s'establix en l'article 29 de la Llei 38/2003, de 17 de novembre. Quan l'import del gasto subvencionable supere les quanties establides en la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l'obra, la prestació del servici o el lliurament del bé, llevat que per les seues especials característiques no existisca en el mercat suficient nombre d'entitats que els realitzen, presten o subministren.

2. Seran gastos subvencionables, els següents:

a) Els treballs vinculats a l’activitat del titulat o la titulada competent en matèria de telecomunicacions: elaboració del projecte tècnic corresponent, direcció d’obra i certificació final, així com, els informes tècnics de renovació i memòries que siguen necessaris i, si és el cas, la consulta als operadors de telecomunicacions i la verificació voluntària del projecte i del certificat.

b) Els treballs vinculats a l’activitat de l’empresa instal·ladora: elaborar el pressupost d’obra, execucions materials (equipament de tota classe que es necessite, realitzar les mesures de comprovació i la mà d’obra corresponent), fer el butlletí d’instal·lació de telecomunicacions i del protocol de proves associat i, si és el cas, dels costos de la desinstal·lació i la retirada dels equips i dels sistemes de telecomunicacions externs en desús, una vegada s’hagen dut a terme les actuacions subvencionables i de la correcta gestió mediambiental, en compliment de la normativa vigent i aplicable als residus generats, sempre que no es tracte de sistemes o equips per als quals s’haja regulat el règim de responsabilitat ampliada del productor del producte.

3. Dins dels gastos subvencionables, d’acord amb l’article 31.8 de la Llei 38/2003, de 17 de novembre, general de subvencions, s’admetran els impostos indirectes aplicables quan no siguen susceptibles de recuperació o compensació pel beneficiari.

4. En cap cas, el cost d’adquisició dels gastos subvencionables pot ser superior al valor de mercat.

5. En aplicació del que disposa l’article 31.4.a de la Llei 38/2003, de 17 de novembre, les infraestructures i els equips que siguen objecte d’ajuda hauran de romandre afectes al fi concret del projecte durant un període mínim de cinc anys, comptats a partir de la finalització d’este, o fins al final de la seua vida útil si esta és menor de cinc anys.

*Base 10. Compatibilitat de les ajudes*

Les ajudes atorgades en l’àmbit d’esta resolució no seran compatibles amb qualsevol altra ajuda d’altres programes o instruments finançats amb qualsevol altre fons de la Unió Europea.

*Base 11. Intensitat màxima de les ajudes*

1. S’entén per intensitat d’ajuda l’import brut de l’ajuda expressat en percentatge dels costos subvencionables del projecte.

La intensitat màxima de l’ajuda no podrà superar el 100 % dels costos subvencionables que consten en les factures, amb els límits que s’indiquen a continuació per a cada una de les línies d’actuació.

2. La quantia màxima de la subvenció per a cada una de les línies d’actuació previstes en la base 6 i per a cada destinatari últim, amb un màxim subvencionable de fins a 35 vivendes, enteses com a unitats immobiliàries de l’edifici o del conjunt d’edificacions, és la següent:

a) Línia d’actuació 1: Infraestructura de telecomunicacions adaptada per a la radiodifusió sonora, televisió digital i banda ampla ultraràpida (instal·lació completa):

i. Import màxim de l’ajuda: 23.800 euros.

ii. La fórmula de càlcul aplicable és: (680 euros de cost unitari \* 35 vivendes) \* màxim 100 % d’intensitat de l’ajuda.

b) Línia d’actuació 2: Infraestructura de telecomunicacions adaptada per a la radiodifusió sonora, televisió digital i banda ampla ultraràpida (instal·lació parcial, perquè no inclou per a radiodifusió sonora i televisió digital ni els elements de captació –antenes– ni d’adaptació –equipament de capçalera–):

i. Import màxim de l’ajuda: 21.000 euros.

ii. La fórmula de càlcul aplicable és: (600 euros de cost unitari \* 35 vivendes) \* màxim 100 % d’intensitat de l’ajuda.

c) Línia d’actuació 3: Infraestructura de telecomunicacions adaptada, exclusivament, per a banda ampla ultraràpida:

i. Import màxim de l’ajuda: 16.975 euros.

ii. La fórmula de càlcul aplicable és: (485 euros de cost unitari \* 35 vivendes) \* màxim 100 % d’intensitat de l’ajuda.

3. La quantitat restant fins al cost total de l’actuació l’assumiran les comunitats de propietaris beneficiàries de les ajudes.

4. L’import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l’activitat subvencionada.

*Base 12. Dotació pressupostària*

1. D’acord amb el que establix l’annex I del Reial decret 522/2024, on s’establix l’ajuda concedida a les comunitats autònomes, la quantia corresponent a la Comunitat Valenciana és de 8.302.800 euros, provinents del Mecanisme de recuperació i resiliència. Eixa quantitat, que no patix modificacions respecte del que preveu el Reial decret 990/2021, la va sol·licitar parcialment, concretament 7.548.000 euros, la Conselleria d’Innovació, Universitats, Ciència i Societat Digital, i, per mitjà de la Resolució, de 15 de desembre de 2021, el secretari d’Estat de Telecomunicacions i Infraestructures Digitals va concedir una subvenció a la Comunitat Valenciana, finançable amb fons europeus, per a executar diverses actuacions de millora de les infraestructures de telecomunicacions en edificis, en el marc del Pla de recuperació, transformació i resiliència. Els romanents d’estos fons es van incorporar a la línia M772047619 del programa pressupostari 542M00, del pressupost de gastos de 2024 de la Generalitat Valenciana.

2. Segons el que disposa el Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19, els romanents dels crèdits associats al Mecanisme de recuperació i resiliència podran incorporar-se a l’exercici següent. Atés que, el 14 de juny de 2023, la consellera d’Innovació, Universitats, Ciència i Societat Digital va dictar la resolució de concessió corresponent a la convocatòria aprovada per l’Orde 15/2022 per valor de 16.660 euros, la quantitat total incorporada a la línia referida, X690595846, i que s’assigna a esta nova convocatòria ascendix a 7.531.340 euros.

*Base 13. Òrgans competents per a la instrucció, la resolució de concessió i el seguiment de l’ajuda*

1. L’òrgan competent per a instruir el procediment serà la Direcció General d’Innovació de la Conselleria d’Innovació, Indústria, Comerç i Turisme. Esta direcció general s’encarregarà també del seguiment de les ajudes. Així mateix, podrà requerir als interessats totes les dades i les acreditacions que consideren necessàries per a la deguda qualificació de les activitats objecte de subvenció.

2. L’òrgan competent per a resoldre serà la Conselleria d’Innovació, Indústria, Comerç i Turisme. També serà de la seua competència la resolució dels expedients sancionadors.

3. La Subsecretaria de la Conselleria d’Innovació, Indústria, Comerç i Turisme serà l’encarregada de la gestió econòmicopressupostària dels gastos i dels ingressos del programa.

4. Totes les persones que intervinguen en el procés de gestió i tramitació d’estes subvencions, incloent la verificació del compliment de les condicions, la realització de tràmits d’anàlisis de la justificació, el pagament i el reintegrament, si és el cas, hauran de manifestar de manera expressa l’absència o no de conflicte d’interés, omplint l’oportuna declaració.

5. Les persones i les entitats que participen en el programa hauran d’observar un comportament íntegre i coherent amb els principis del codi ètic de la Conselleria d’Innovació, Indústria, Comerç i Turisme, s’abstindran de qualsevol actuació que provoque o facilite l’existència de conflictes d’interés, frau o corrupció, i hauran de col·laborar amb les administracions públiques per a evitar este tipus de situacions fraudulentes per a la societat. En este sentit, les persones involucrades ompliran la Declaració d’absència de conflicte d’interessos. En cas que qualsevol persona o entitat tinga coneixement de fets que puguen ser constitutius de frau o irregularitat relacionats amb les subvencions regulades en estes bases haurà de posar-ho en coneixement per mitjà dels canals de denúncia habilitats a este efecte. La informació relativa a estos canals, al codi ètic i a les mesures antifrau es poden consultar en el portal de la Conselleria d’Innovació, Indústria, Comerç i Turisme.

En particular, el Pla de Mesures Antifrau pot consultar-se en el següent enllaç:

<https://cindi.gva.es/documents/343966684/311574825/Pla+de+Mesures+Antifrau_CIICT_vfinal_val.pdf/402b70bc-e8c3-b7cb-2c75-a2877af97a92?t=9145269560897>

*Base 14. Entitat col·laboradora*

La Conselleria d’Innovació, Indústria, Comerç i Turisme podrà decidir si gestiona les ajudes directament o amb el suport d’una entitat col·laboradora, segons el que establix l’article 161 de la Llei 1/2015, de 6 de febrer, d’hisenda pública, del sector públic instrumental i de subvencions.

L’entitat col·laboradora haurà de complir els requisits que establix l’article 13 de la Llei 38/2003, de 17 de novembre, així com satisfer les obligacions i exercir les funcions que preveu l’article 15 d’esta llei, i serà seleccionada d’acord amb el que disposa en l’article 16.

*Base 15. Presentació de sol·licituds*

1. Les sol·licituds s’atendran per rigorós orde de presentació, d’acord amb el que preveu l’article 62.1 del Reial Decret llei 36/2020, de 30 de desembre.

2. S’obri el termini de presentació de sol·licituds per a este programa, el qual s’iniciarà l’endemà de la publicació d’esta resolució en el *Diari Oficial de la Generalitat Valenciana*  i finalitzarà el 12 de setembre de 2024.

Es considerarà esgotat el pressupost quan s’efectue el registre de l’última sol·licitud d’ajuda que totalitze l’import assignat en la convocatòria. En cas que s’esgote el pressupost assignat, i sempre que no haja expirat el termini establit en el paràgraf anterior, es podran continuar registrant sol·licituds en llista de reserva provisional, les quals s’atendran per rigorós orde d’entrada, qüestió que s’haurà de notificar al destinatari últim afectat perquè en prenga coneixement, i estaran supeditades al fet que s’incorpore un nou pressupost a la convocatòria. En cap cas la presentació d’una sol·licitud a la llista de reserva provisional generarà cap dret per al sol·licitant, fins que no es valide la sol·licitud.

Es donarà publicitat a la data d’esgotament del crèdit pressupostari, si este es produïx amb anterioritat al 12 de setembre de 2024.

3. Les sol·licituds hauran de presentar-se abans de l’inici del projecte, amb la qual cosa es garantix l’efecte incentivador de l’ajuda. Els projectes es podran executar una vegada presentada la sol·licitud, sense esperar que la concessió de l’ajuda es produïsca i sense que això prejutge la decisió que finalment s’adopte.

4. Cada comunitat de propietaris només podrà presentar una sol·licitud d’ajuda i serà per a una única actuació de les tres possibles que es descriuen en la base 6.

5. La presentació de la sol·licitud, juntament amb la documentació corresponent, suposa l’acceptació de les bases que s’establixen en esta resolució.

*Base 16. Documentació que s’ha de presentar amb la sol·licitud*

1. D’acord amb el que preveu l’article 14.3 de la Llei 39/2015, d’1 d’octubre, del procediment administratiu comú de les administracions públiques, amb la finalitat de garantir el principi d’igualtat i en consideració a la capacitat econòmica que es presumix per a adquirir l’objecte subvencionable, la tramitació tant de la sol·licitud, com en general del procediment, serà electrònica i requerirà que l’entitat sol·licitant dispose, durant totes les fases del procediment, d’un certificat del representant de l’entitat –o d’una persona física– emés per l’Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de servicis de certificació establits a Espanya, publicada en la seu electrònica del Ministeri d’Indústria, Comerç i Turisme.

Així mateix, l’entitat sol·licitant podrà autoritzar una altra persona perquè efectue qualsevol tràmit relacionat amb esta convocatòria sempre que esta autorització conste en el Registre de representants de l’ACCV

(<https://www.accv.es/vl/servicios/empresas/registro-de-representantes/>).

La tramitació de la sol·licitud suposa la firma d’esta i dels annexos, i es presentarà en el registre telemàtic de la Generalitat Valenciana per mitjà de la pàgina web (<https://www.gva.es/va/inicio/procedimientos?id_proc=22321>). Una vegada presentada la sol·licitud davant del registre electrònic, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l’entitat interessada, en els termes previstos en el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana.

2. Cada sol·licitant haurà de presentar la documentació següent:

a) Sol·licitud d’ajuda.

La sol·licitud s’adequarà al model normalitzat, disponible en la Seu electrònica de la Generalitat Valenciana. Durant la tramitació de la presentació de la sol·licitud de l’ajuda a través del Registre electrònic, s’inclouran, entre altres, les declaracions responsables següents:

i. Declaració que no s'han sol·licitat o rebut altres ajudes per a la mateixa actuació o finalitat.

ii. Declaració responsable de no estar incursa en cap de les prohibicions de l’article 13 de la Llei 38/2003, de 17 de novembre, general de subvencions, i, en particular, de trobar-se al corrent en el pagament d’obligacions per reintegrament de subvencions, en els termes que preveu l’article 25 del Reglament de la Llei general de subvencions.

iii. Declaració responsable d’estar al corrent de pagament de les obligacions de reemborsament de qualssevol altres bestretes o préstecs concedits anteriorment amb càrrec als pressupostos generals de l’Estat i els pressupostos de la Generalitat Valenciana.

iv. Declaració responsable relativa al compromís de compliment dels principis transversals que establix el PRTR i que puguen afectar l’àmbit objecte de gestió.

v. Compromís dels destinataris últims de concedir els drets i els accessos necessaris per a garantir que la Comissió, l’OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.

En la sol·licitud s’inclouran les dades per a la identificació dels destinataris últims, amb la finalitat de ser incloses en una base de dades única per a complir adequadament el mandat establit en la lletra d de l’apartat 2 de l’article 22 del Reglament (UE) 2021/241, del Parlament Europeu i del Consell, de 12 de febrer de 2021, i de conformitat amb el que preveu l’article 8.1 de l’Orde HFP/1030/2021, de 29 de setembre:

1. NIF del beneficiari.

2. Nom de la persona física o raó social de la persona jurídica.

3. Domicili fiscal de la persona física o jurídica.

4. Acceptació de la cessió de dades entre les administracions públiques implicades per a complir el que preveu la normativa europea aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals.

b) Documentació que ha d’acompanyar la sol·licitud, la qual haurà de presentar-se utilitzant els mateixos mitjans utilitzats per a la presentació de la sol·licitud:

i. Un certificat de l’acord de la junta de propietaris de l’immoble, emés i firmat pel secretari o secretari-administrador de la comunitat amb el vistiplau del president o, si és el cas, de la representació legal de la societat cooperativa en el qual, de manera expressa:

1. S’adjunte una còpia del document d’identificació fiscal de la comunitat de propietaris (NIF).

2. Es faculte un representant legal o un voluntari per a efectuar les gestions de tramitació i justificació de l’ajuda.

3. S’aporte l’acord adoptat vàlidament en el qual s’aprove la realització de l’actuació objecte de la petició d’ajuda.

4. S’aporte l’Informe tècnic de renovació, segons el model normalitzat per la Secretaria d’Estat de Telecomunicacions i Infraestructures Digitals, subscrit per un titulat o una titulada competent en matèria d’infraestructures comunes de telecomunicacions (ICT), en el qual s’indique la tipologia d’actuació en la qual s’enquadra l’ajuda sol·licitada, la descripció de l’actuació subvencionable, la quantia màxima de l’ajuda sol·licitada, i el pressupost aprovat dels seus honoraris professionals.

5. S’aporte el pressupost desglossat, segons el model normalitzat per la Secretaria d’Estat de Telecomunicacions i Infraestructures Digitals, aprovat per la propietat a l’empresa instal·ladora de telecomunicacions registrada perquè execute l’actuació acordada; pressupost que es farà sobre la base del que preveu l’Informe tècnic de renovació, referit abans.

6. S’aporte la descripció de com es donarà compliment a les condicions específiques que s’han de respectar en relació amb el principi de no causar mal significatiu (DNSH), que s’arrepleguen en l’annex d’esta resolució.

7. S’aporte la consulta descriptiva i gràfica de les dades cadastrals de l’immoble en el qual es duran a terme les actuacions, que acredite l’ús i l’any d’acabament, el qual ha de ser anterior a l’1 de gener de 2000.

ii. Certificat acreditatiu del compliment de les obligacions tributàries i amb la Seguretat Social del sol·licitant.

iii. En cas de no tindre un compte bancari donat d’alta en la base de dades corporativa de la Generalitat Valenciana, s’haurà de donar d’alta mitjançant el procediment (<https://www.gva.es/va/inicio/procedimientos?id_proc=22780>).

3. Si la sol·licitud no reunix els requisits establits en la convocatòria, l’òrgan instructor requerirà l’esmena a l’interessat. S’indicarà al sol·licitant que, en cas de no esmenar, es considerarà que desistix de la seua petició, prèvia resolució que haurà de ser dictada en els termes previstos en l’article 21 de la Llei 39/2015.

4. Els terminis per a esmena i d’audiència s’han reduït a cinc dies hàbils, en declarar-se la urgència, en virtut del que establix l’article 13 del Decret llei 6/2021, d’1 d’abril, del Consell, de mesures urgents en matèria economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la COVID-19.

Els requeriments per a l’esmena de les sol·licituds, així com qualsevol altre que puga realitzar-se i que resulte necessari per a la resolució de l’expedient, s’efectuaran de manera electrònica, sense perjuí del que establix l’article 41 i següents de la Llei 39/2015.

5. Així mateix, es podrà requerir a l’entitat sol·licitant qualsevol altra dada, document o informe complementari que resulte necessari per a la resolució de l’expedient.

*Base 17. Instrucció del procediment*

1. El criteri per a atorgar les ajudes serà el del moment de presentació de la sol·licitud juntament amb tota la documentació corresponent.

La data i l’hora en què la sol·licitud es considere completa determinarà la posició en l’orde de les sol·licituds presentades.

No es considerarà correctament presentada una sol·licitud, ni podrà iniciar-se la tramitació, si esta no s’acompanya de la documentació requerida en la base 16.

L’òrgan instructor emetrà un informe amb la llista ordenada dels expedients complets, la qual s’elevarà a la comissió d’avaluació.

2. La comissió d’avaluació verificarà, per a cada expedient, que les inversions proposades s’enquadren dins dels supòsits previstos en les línies d’actuació de la base 6 d’esta resolució.

La comissió d’avaluació emetrà un informe amb la llista ordenada dels expedients complets i enquadrats en una línia d’actuació concreta. Així mateix, elaborarà una llista de les propostes que no s’enquadren en cap dels supòsits previstos en la base 6 mencionada.

3. L’òrgan instructor, a la vista de l’informe de la comissió d’avaluació, formularà la proposta de resolució provisional. Esta proposta constarà de:

a) Sol·licituds estimades, i per a cada una d’elles especificarà: el pressupost finançable, la quantia de l’ajuda proposada i, si és el cas, les condicions tecnicoeconòmiques particulars associades.

b) Llista de sol·licituds desestimades, per al cas de les propostes que no s’enquadren en cap dels supòsits previstos en la base 6 mencionada.

La proposta de resolució provisional es notificarà als interessats perquè, en el termini de cinc dies hàbils, comptats a partir de l’endemà de la notificació, estos puguen presentar al·legacions, i s’entendrà que, quan no es presenten al·legacions, la resolució provisional es convertirà, automàticament, en definitiva.

4. Després d’examinar les al·legacions, es formularà una proposta de resolució definitiva, que haurà d’expressar la relació dels sol·licitants per als quals es proposa la concessió de l’ajuda i la quantia, i es publicarà perquè, en el termini de 5 dies hàbils comptats a partir de l’endemà del de la publicació, els interessats comuniquen la seua acceptació.

5. L’acceptació de l’ajuda per part del beneficiari suposa, entre altres, l’acceptació que la seua proposta apareixerà en la llista d’operacions de caràcter públic, prevista en l’article 115, apartat 2, del Reglament (UE) 1303/2013, del Parlament Europeu i del Consell, de 17 desembre de 2013, amb el contingut mínim que s’assenyala en l’annex XII d’este reglament, sense perjuí de la publicació en la Base de dades nacional de subvencions en els termes previstos en els articles 18 i 20 de la Llei 38/2003, de 17 de novembre.

Així mateix, l’acceptació de l’ajuda suposa permetre l’accés de l’Administració i dels òrgans que es preveuen en l’article 22 del Reglament (UE) 2021/241, del Parlament Europeu i del Consell, pel qual s’establix el Mecanisme de recuperació i resiliència a la informació continguda en el Registre de titularitats reals, creat per l’Orde JUS/319/2018, o l’accés a altres bases de dades de l’Administració que puguen subministrar estes dades sobre els titulars reals. També suposa acceptar la cessió d’informació entre estos sistemes i el Sistema de Fons Europeus, segons les previsions contingudes en la normativa europea i nacional aplicable.

6. D’acord amb l’article 24.6 de la Llei 38/2003, de 17 de novembre, les propostes de resolució provisional i definitiva no creen cap dret davant de l’Administració a favor del beneficiari proposat, mentres no se li haja publicat la resolució de concessió.

*Base 18. Comissió d’avaluació*

1. Correspon a la comissió d’avaluació elaborar un informe amb la llista ordenada dels expedients complets i enquadrats en una línia d’actuació concreta.

La composició de la comissió, que respectarà el principi de paritat entre hòmens i dones, i de capacitació tècnica, és la següent:

I. Presidència: La persona titular de la Subdirecció General per a l’Avanç de la Societat Digital i de les Tecnologies Habilitadores Digitals

II. Vocals: 3 funcionaris/àries nomenats per la Direcció General d’Innovació, amb rang almenys de cap de secció,

III. Secretaria: Un funcionari/ària de la Direcció General d’Innovació, nomenat pel president, amb veu, però sense vot.

2. La comissió d’avaluació podrà requerir als interessats les dades i acreditacions que jutge necessàries per a la deguda qualificació de les activitats objecte de subvenció.

3. La comissió d’avaluació regirà el seu funcionament pel que disposa la secció 3a del capítol II del títol preliminar de la Llei 40/2015, de règim jurídic del sector públic, i la seua composició respondrà al principi de presència equilibrada de dones i hòmens, excepte per raons fundades i objectives, degudament motivades, d’acord amb els principis establits per la Llei orgànica 3/2007, de 22 de març, per a la igualtat efectiva entre hòmens i dones.

4. Les persones i les entitats que participen en el programa hauran d’observar un comportament íntegre i coherent amb els principis del codi ètic de la Conselleria d’Innovació, Indústria, Comerç i Turisme, s’abstindran de qualsevol actuació que provoque o facilite l’existència de conflictes d’interés, frau o corrupció, i hauran de col·laborar amb les administracions públiques per a evitar este tipus de situacions fraudulentes per a la societat. En este sentit, les persones involucrades ompliran la Declaració d’absència de conflicte d’interessos. En cas que qualsevol persona o entitat tinga coneixement de fets que puguen ser constitutius de frau o irregularitat relacionats amb les subvencions regulades en estes bases haurà de posar-ho en coneixement per mitjà dels canals de denúncia habilitats a este efecte. La informació relativa a estos canals, al codi ètic i a les mesures antifrau es poden consultar en el portal de la Conselleria d’Innovació, Indústria, Comerç i Turisme.

*Base 19. Resolució del procediment*

1. L’òrgan competent per a resoldre, a la vista de les propostes de resolució definitives, dictarà les resolucions de concessió en el termini de 15 dies hàbils des de la data d’elevació de les propostes de resolució corresponents.

2. Esta resolució, que serà motivada, d’acord amb el que establix l’article 25.2 de la Llei 38/2003, de 17 de novembre, posarà fi a la via administrativa i es publicarà en la seu electrònica de la GVA.

El termini màxim per a resoldre i notificar la resolució serà de sis mesos comptats des de la data de presentació de la sol·licitud. El venciment d’este termini sense que s’haja dictat i notificat o publicat la resolució expressa legitima als interessats entendrà desestimada la sol·licitud d’ajuda, d’acord amb el que establix l’article 25.5 de la Llei 38/2003, de 17 de novembre.

3. La resolució haurà de contindre els sol·licitants als quals es concedix l’ajuda i la desestimació expressa de les sol·licituds a les quals no es concedix ajuda.

4. Les ajudes concedides es publicaran també en la Base de dades nacional de subvencions, d’acord amb el que establix l’article 20.8.b de la Llei 38/2003, de 17 de novembre.

*Base 20. Modificació de la resolució de concessió*

1. Els projectes amb ajuda concedida hauran d’executar-se dins del termini i en la forma aprovats en la resolució de concessió. No obstant això, quan sorgisquen circumstàncies concretes que alteren les condicions tècniques o econòmiques tingudes en compte per a la concessió de l’ajuda, es podrà sol·licitar la modificació de la resolució de concessió davant del titular de l’òrgan competent per a resoldre.

2. La sol·licitud de modificació s’acompanyarà d’una memòria en la qual s’exposaran els motius dels canvis i es justificarà la impossibilitat de complir les condicions imposades en la resolució de concessió.

3. L’òrgan responsable per a resoldre les sol·licituds de modificació serà el titular de l’òrgan competent per a resoldre.

4. El termini màxim de resolució i notificació serà d’un mes, sense que es puga depassar la data de finalització del termini vigent d’execució del projecte objecte de l’ajuda. En cas que no es dicte una resolució abans de la data de finalització del projecte, la resolució que es dicte només podrà ser denegatòria.

*Base 21. Recursos*

La resolució del procediment de concessió d’ajudes, que posa fi a la via administrativa, podrà ser objecte de recurs potestativament en reposició, en el termini d’un mes i davant del mateix òrgan que l’ha dictada, d’acord amb el que disposen els articles 123 i 124 de la Llei 39/2015. Sense perjuí d’això, contra la resolució del procediment de concessió de les ajudes indicades, en el termini de dos mesos a comptar de l’endemà de la data de publicació d’esta resolució, es pot interposar un recurs davant de la Sala Contenciosa Administrativa del Tribunal Superior de Justícia de la Comunitat Valenciana. No es podrà interposar un recurs contenciós administratiu fins que siga resolt expressament o s’haja produït la desestimació presumpta del recurs de reposició interposat.

*Base 22. Justificació i pagament de l’ajuda*

1. Els destinataris últims de les ajudes hauran de justificar la realització de la inversió requerida per a dur a terme l’actuació objecte d’ajuda abans del 15 de novembre de 2024.

Esta justificació s’efectuarà per mitjà de la presentació de la documentació justificativa de la realització de l’actuació i de la documentació complementària mínima descrita en la base següent. La documentació que s’aporte per a justificar l’execució de l’actuació ha de ser coherent amb la informació aportada en el formulari de sol·licitud de l’ajuda i els documents que s’acompanyen.

En la justificació es verificarà que s’han complit les finalitats previstes, d’acord amb totes les normes aplicables i, en particular, amb les normes relatives a la prevenció de conflicte d’interés, de frau, de corrupció i del doble finançament procedent del Mecanisme de recuperació i resiliència. En particular, s’atendrà el que es preveu en l’annex a la Decisió de la Comissió que aprova els acords operacionals (OA) entre la Comissió Europea i Espanya, d’acord amb el Reglament (UE) 2021/241, del Parlament Europeu i del Consell, de 12 de febrer de 2021.

En tot cas, en la justificació, es tindrà en compte el que establix l’article 63 del Reial Decret llei 36/2020, de 30 de desembre, que arreplega algunes singularitats en la justificació de les subvencions relacionades amb l’ús de fons europeus.

2. Una vegada comprovada l’execució de l’actuació, així com l’entrega de tota la documentació exigida dins del termini establit, l’òrgan competent ordenarà el pagament de la subvenció.

3. En cas que el destinatari final de l’ajuda no complisca amb l’obligació de justificació dins del termini establit, no es procedirà al pagament de la subvenció i es declararà la pèrdua del dret al cobrament d’esta, de conformitat amb el que establix l’article 89 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i utilitzarà, per a això, el procediment previst en l’article 42 d’esta llei.

*Base 23. Documentació justificativa*

1. La modalitat de justificació per a acreditar la realització del projecte, el compliment de les condicions imposades i la consecució dels objectius previstos en la resolució de concessió serà la de compte justificatiu.

2. El compte justificatiu contindrà una memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.

Així mateix, el compte justificatiu inclourà la documentació següent:

a. Llista certificada i còpia de les factures i dels justificants bancaris de pagament, corresponents a l’actuació realitzada i que responguen als pressupostos acceptats per la destinatària última i presentats en la sol·licitud d’ajuda.

b. Còpia del projecte tècnic subscrit per un titulat o una titulada competent en matèria d’infraestructures comunes de telecomunicacions (ICT) l’estructura i el contingut de les quals s’adaptaran, per a cada tipologia d’actuació, als que es publiquen en la pàgina web de la Secretaria d’Estat de Telecomunicacions i Infraestructures Digitals, per mitjà de la qual es regiran les actuacions realitzades per l’empresa instal·ladora de telecomunicacions registrada, encarregada l’execució de l’actuació.

c. Còpia del butlletí d’instal·lació emés per l’empresa instal·ladora de telecomunicació que ha executat les actuacions. Este butlletí s’haurà d’ajustar al model normalitzat que s’inclou com a annex III a l’Orde ITC/1142/2010, de 29 d’abril, per la qual es desplega el Reglament regulador de l’activitat d’instal·lació i manteniment d’equips i sistemes de telecomunicació, aprovat pel Reial decret 244/2010, de 5 de març, en el qual identificarà en l’apartat de «descripció de la instal·lació o intervenció» el detall dels treballs que s’han dut a terme, este contingut s’ajustarà per a cada tipologia d’actuació, als models que es publiquen en la pàgina web de la Secretaria d’Estat de Telecomunicacions i Infraestructures Digitals.

d. Còpia del protocol de proves d’ICT, omplit, exclusivament, en els apartats que corresponguen al tipus d’actuació realitzada, emés per l’empresa instal·ladora de telecomunicació que haja executat les actuacions. L’estructura i el contingut s’adaptaran, per a cada tipologia d’actuació, als que es publiquen com a documents normalitzats en la pàgina web de la Secretaria d’Estat de Telecomunicacions i infraestructures Digitals.

e. Còpia del certificat de fi d’obra subscrit per un titulat o una titulada competent en matèria d’ICT. L’estructura i el contingut s’adaptaran, per a cada tipologia d’actuació, als que es publiquen en la pàgina web de la Secretaria d’Estat de Telecomunicacions i Infraestructures Digitals.

f. Còpia de la certificació atorgada per la presentació i la tramitació telemàtica realitzada dels documents corresponents, en compliment del que preveu l’Orde ITC/1644/2011, de 10 de juny, per la qual es desplega el Reglament regulador de les infraestructures comunes de telecomunicacions per a l’accés als servicis de telecomunicació en l’interior de les edificacions, aprovat pel Reial decret 346/2011, d’11 de març; que incloga el número d’expedient assignat, de conformitat amb el procediment de presentació telemàtica habilitat, a tal fi, en la seu electrònica de la Secretaria d’Estat de Telecomunicacions i Infraestructures Digitals.

g. En els casos en els quals es desinstal·len i es retiren els equips i els sistemes de telecomunicacions externs en desús, com ara, aparellatge, cables, antenes, inclosos els elèctrics o electrònics que tinguen associats, es disposarà dels mitjans necessaris per a la gestió correcta d’estos, i es disposarà dels certificats corresponents del tractament correcte en les plantes autoritzades de gestió de residus.

Esta gestió s’haurà de fer, en tot cas, en compliment del que preveu la normativa aplicable als residus generats, i quan es tracte de residus d’aparells elèctrics i electrònics, d’acord amb el Reial decret 110/2015, de 20 de febrer, sobre residus d’aparells elèctrics i electrònics per a la seua gestió ambiental.

Per a garantir la gestió correcta i facilitar el compliment de la normativa vigent, les empreses instal·ladores de telecomunicacions encarregades dels treballs de desinstal·lació i retirada podran aconseguir acords amb els sistemes col·lectius de responsabilitat ampliada del productor –SCRAP– autoritzats, per a les diferents tipologies de residus, que els hauran d’aportar el justificant oportú de l’entrega.

L’empresa instal·ladora facilitarà a la destinatària última de les ajudes una còpia d’este justificant perquè l’aporte a la tramitació de la justificació final de la sol·licitud.

h. Reportatge fotogràfic de les actuacions realitzades, que incloga fotografies de la situació de l’edifici o del conjunt d’edificis abans i després de les actuacions i, si és el cas, dels equips i de les instal·lacions principals finals objecte de l’ajuda, i a on es mostre el cartell publicitari de l’actuació col·locat en l’immoble, el disseny i la distribució del qual es farà a través de la pàgina web de la Secretaria d’Estat de Telecomunicacions i Infraestructures Digitals.

Les fotografies de la situació de l’edifici abans de les actuacions s’associaran al projecte tècnic i les corresponents al resultat final de les actuacions al certificat de fi d’obra.

3. La documentació es remetrà a l’òrgan encarregat del seguiment de les ajudes, sense perjuí de la presentació dels informes de seguiment que s’establisquen en la resolució de concessió i dels que expressament sol·licite l’òrgan encarregat del seguiment de les ajudes, en els terminis i amb el contingut que allí es determine.

En tot cas, els gastos previstos s’hauran d’efectuar sempre dins del període de realització del projecte especificat en la resolució de concessió més, si és el cas, l’ampliació concedida. No obstant això, els documents de pagament poden tindre data de venciment posterior, sempre que esta data estiga compresa dins del termini concedit per a presentar la documentació justificativa.

4. Els beneficiaris tindran l’obligació de conservar els documents justificatius i l’altra documentació concernent al finançament, en format electrònic, durant un període de deu anys a partir de l’operació.

*Base 24. Pèrdua de dret de cobrament*

1. L’incompliment dels requisits que establix esta resolució i les altres normes aplicables, així com de les condicions que, si és el cas, s’hagen establit en la resolució de concessió corresponent, podrà donar lloc a la pèrdua del dret al cobrament de l’ajuda.

Els criteris de graduació d’incompliments seran els següents:

a) L’incompliment total i manifest de l’objectiu per al qual es va concedir l’ajuda, o qualsevol altra irregularitat que presente caràcter sistèmic o afecte elements essencials del projecte finançat, serà causa de la pèrdua del dret al cobrament de la totalitat de l’ajuda.

b) L’incompliment amb l’obligació de justificació serà causa de la pèrdua del dret al cobrament de la totalitat de l’ajuda.

c) L’incompliment parcial de l’objectiu o que afecte activitats concretes, o qualsevol altra irregularitat que únicament afecte elements no essencials del projecte, comportarà la pèrdua del dret al cobrament de la part de l’ajuda destinada a estos. En tot cas, per a apreciar incompliment parcial, el grau de compliment dels objectius per als quals es va concedir l’ajuda haurà de superar el cinquanta per cent.

d) En cas d’incomplir el principi de DNSH, d’acord amb el que establix el Reglament (UE) 2021/241 del Parlament Europeu i del Consell, de 12 de febrer de 2021, pel qual s’establix el Mecanisme de recuperació i resiliència, i la normativa nacional que s’haja dictat sobre este tema, serà causa de la pèrdua del dret al cobrament de la totalitat de l’ajuda.

2. Serà aplicable el que preveu el títol IV de la Llei 38/2003, de 17 de novembre, si concorren els supòsits d’infraccions administratives en matèria de subvencions i ajudes públiques.

3. Les infraccions podran ser qualificades de lleus, greus o molt greus d’acord amb els articles 56, 57 i 58 de la referida Llei 38/2003, de 17 de novembre. La potestat sancionadora per incompliment s’exercirà d’acord amb el que s’establix en l’article 66 de la mateixa llei.

*Base 25. Actuacions de comprovació i control*

1. Totes les actuacions estaran sotmeses al que establix el títol III de la Llei 38/2003, de 17 de novembre, en matèria de control financer.

2. Així mateix, estaran sotmeses al seguiment i control que s’establisca per al Pla de recuperació, transformació i resiliència, així com a les obligacions específiques relatives a la informació i publicitat, el control, la verificació, el seguiment i altres obligacions imposades per la normativa interna i de la Unió Europea que, per al Mecanisme de recuperació i resiliència de la Unió Europea, s’establisquen i l’aplicació de les quals siga de compliment obligatori.

3. D’acord amb el que preveuen els apartats anteriors, els destinataris últims de les ajudes estaran obligats a facilitar les comprovacions de l’òrgan encarregat del seguiment de les ajudes encaminades a comprovar la realització de les activitats objecte de l’ajuda, d’acord amb el que establix el pla de control corresponent que siga aplicable. Així mateix, estaran sotmesos al control financer de la Intervenció General de l’Administració de l’Estat, al control fiscalitzador del Tribunal de Comptes i als controls que puguen fer els òrgans de control i fiscalització de la Comissió Europea, d’acord amb el que establix la normativa aplicable a la gestió de les ajudes finançades amb fons europeus.

4. La Secretaria d’Estat de Telecomunicacions i Infraestructures Digitals podrà dur a terme totes les inspeccions que siguen necessàries per a comprovar i verificar el compliment de les condicions, els requisits i els objectius a què estan sotmeses les ajudes regulades en esta resolució.

5. A l’efecte de complir el que preveu l’article 22.2.d del Reglament (UE) 2021/241, del Parlament Europeu i del Consell, de 12 de febrer de 2021, l’Administració i els òrgans previstos en l’article 22 del reglament referit podran accedir a la informació continguda en el Registre de titularitats reals (disposició addicional tercera de la Llei 10/2010, de 28 d’abril, de prevenció del blanqueig de capitals i del finançament del terrorisme), o l’accés a altres bases de dades de l’Administració que puguen subministrar estes dades sobre els titulars reals. També serà possible la cessió d’informació entre estos sistemes i el Sistema de Fons Europeus, segons les previsions contingudes en la normativa europea i nacional aplicable.

*Base 26. Transparència, subministrament d'informació i dades obertes*

1. La publicitat de les ajudes concedides es durà a terme segons el que es disposa en l'article 18 de la Llei 38/2003, de 17 de novembre, mitjançant la seua publicació en la Base de dades Nacional de Subvencions, de conformitat amb el que es disposa en el Reial decret 130/2019, de 8 de març, pel qual es regula la Base de dades Nacional de Subvencions i la publicitat de les subvencions i altres ajudes públiques.

2. Les entitats privades beneficiàries de la subvenció hauran de complir les obligacions de publicitat activa recollides en el capítol II del Títol I de la Llei 19/2013, de 9 de desembre, quan:

a) Perceben durant el període d'un any ajudes o subvencions públiques en una quantia superior a 100.000 euros.

b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40% del total dels seus ingressos anuals, sempre que aconseguisquen com a mínim la quantitat de 5.000 euros.

En particular, hauran de publicar en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP – Transparència Entitats Privades, de Gva Oberta, a la qual es pot accedir en gvaoberta.gva.es/tep.

Esta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.

3. Sense perjuí de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, estant obligades a complir amb el que s'establix en matèria d'informació, comunicació i publicitat en la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i el Reglament (UE) 2021/241, relatiu al Mecanisme de Recuperació i Resiliència, sobre el finançament de la Unió Europea de les mesures incloses en el Pla de Recuperació, Transformació i Resiliència. En particular, en les mesures d'informació i comunicació de les actuacions (cartells informatius, plaques, publicacions impreses i electròniques, material audiovisual, pàgines web, anuncis i insercions en premsa, certificats, etc.), s'hauran d'incloure els següents logos:

a. El logotip de la Generalitat Valenciana.

b. L'emblema de la Unió. Per a això es tindran en compte les normes gràfiques que es poden consultar en la següent pàgina web: <http://publications.europa.eu/code/es/es-5000100.htm.>

c. Juntament amb l'emblema de la Unió, s'inclourà el text «Finançat per la Unió Europea – NextGenerationEU».

d. El logo del Pla de Recuperació Transformació i Resiliència. Disponible en l'enllaç

<https://planderecuperacion.gob.es/identidad-visual.>

Així mateix, els beneficiaris seguiran les indicacions del Manual de Comunicació per a Gestors i Beneficiaris del Pla de Recuperació, Transformació i Resiliència de la Secretaria General de Fons Europeus del Ministeri d'Hisenda i, si és el cas, del Manual d'identitat corporativa de GVANEXT.

4. Totes les entitats beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per esta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que el mateix haguera sigut atés, l'òrgan que ha realitzat el requeriment podrà acordar, previ advertiment i audiència a l'interessat, la imposició de multes coercitives en els termes previstos en l'article 5 de la Llei 1/2022.

5. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.

*Base 27. Protecció de dades. Tractament de dades de caràcter personal.*

1. La gestió de l'ajuda comportarà el tractament de dades de caràcter personal de les persones sol·licitants per part de la Conselleria d'Innovació, Indústria, Comerç i Turisme, que serà la responsable del tractament, el qual es realitzarà amb l'exclusiva finalitat de gestionar l'ajuda conforme al que s'establix en la present resolució, en la Llei 38/2003, de 17 de novembre, general de subvencions i la seua normativa de desenvolupament i, supletòriament, en la Llei 39/2015, d'1 d'octubre, del procediment administratiu comú de les administracions públiques.

2. Les dades personals recollides procediran de les sol·licituds presentades per l'entitat interessada o pel seu representant, podent accedir en la següent adreça web al Registre d'Activitats de Tractament:

<http://cindi.gva.es/documents/897195079/553097219/ratgen004.pdf>

3. Quan la persona sol·licitant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels següents aspectes:

– La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.

– La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si esta consulta requerix autorització legal per part de les persones les dades de les quals es consulten, la persona sol·licitant, o el seu representant legal, haurà d'haver recaptat esta autorització, que estarà disponible a requeriment de l'Administració en qualsevol moment.

– La possibilitat i manera d'exercir els drets d'accés, rectificació, supressió, limitació del tractament o oposició que li assistixen en relació amb el tractament de les seues dades personals.

4. Les persones a què es referix esta base tenen els següents drets:

a) A sol·licitar l'accés a les seues dades personals, la rectificació o supressió d'estos, la limitació del seu tractament o a oposar-se a este. Per a exercitar els drets haurà de presentar un escrit davant la Sotssecretaria de la Conselleria. Haurà d'especificar quin d'estos drets sol·licita siga satisfet i, si no autoritza l'obtenció de dades d'identitat de la persona sol·licitant o, si és el cas, dels de la representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través del següent enllaç: <http://www.gva.es/es/proc19970>

b) Reclamar davant l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web <https://www.aepd.es/>

c) Contactar amb la delegada/delegat de Protecció de Dades. En tot cas, les persones sol·licitants podran contactar amb la delegada/delegat de Protecció de Dades de la Generalitat Valenciana a través de l'adreça electrònica: cxt@pyj.aw. Adreça postal: passege Albereda, 16 – 46812 València

Més informació de protecció de Dades:

<https://cindi.gva.es/documents/463794801/245595994/info_proteccion_datos_ciict_es.pdf>

*Base 28. Protecció de dades. Verificació de dades*

1. D'acord amb el que s'establix en la disposició addicional octava de la Llei orgànica 3/2018, de 5 de desembre de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'estos.

2. La potestat de verificació inclou verificar la identitat de la persona sol·licitant o, si és el cas, del seu representant legal i consultar els següents dades que consten en la Base de dades Nacional de Subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla *de minimis*, i que la persona sol·licitant no està inhabilitada per a percebre subvencions.

Règim transitori retroactiu per a convocatòries ja realitzades.

D’acord amb el que establix la disposició transitòria única del Reial decret 522/2024, els destinataris últims que hagen obtingut una ajuda en convocatòries resoltes amb anterioritat a l’entrada en vigor d’este Reial decret podran sol·licitar novament l’ajuda, únicament, als efectes d’obtindre un increment de la subvenció ja concedida per la diferència que resulte d’incrementar la intensitat màxima d’ajuda aplicada al 100 % dels costos subvencionables, de conformitat amb la modificació de l’article 17 i de l’annex IV del Reial decret 990/2021, de 16 de novembre, que s’efectua en virtut d’este reial decret.

Efectes

Esta resolució produirà efectes des de l’endemà de la publicació en el *Diari Oficial de la Generalitat Valenciana*.

Recursos

Contra esta resolució, que posa fi a la via administrativa, es podrà interposar, en el termini d’un mes, un recurs potestatiu de reposició davant de l’òrgan que l’ha dictat, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que es considere oportú.

  

Alacant, 9 d'agost de 2024

Nuria Montes de Diego

Consellera d'Innovació, Indústria, Comerç i Turisme

Esta disposició conté annexos. Consulteu-ne la versió en PDF.